ગાંધીનગર– ચૌદમી વિધાનસભાનું પહેલું બજેટ સત્ર 19 ફેબ્રુઆરીને સોમવારથી શરૂ થઈ રહ્યું છે. નાણાંપ્રધાન નિતીનભાઈ પટેલ 20 ફેબ્રુઆરીએ ગુજરાત રાજ્યનું વર્ષ 2018-19 માટેનું બજેટ રજૂ કરશે. 19 ફેબ્રુઆરીના રોજ નવી વિધાનસભામાં રાજ્યપાલ ઓ.પી. કોહલીના હસ્તે રિનોવેટ થયેલ વિધાનસભાના નવા બિલ્ડિંગનું ઉદઘાટન કરાશે. ત્યારબાદ ગૃહને રાજ્યપાલ સંબોધન કરશે. ગુજરાત વિધાનસભાની બિલ્ડિંગના રીનોવેશન પાછળ કુલ રૂપિયા 135 કરોડનો ખર્ચ કરાયો છે. હાલ નવનિર્માણનું કાર્ય ચાલી રહ્યું છે, અને ફાઈનલ ટચ આપવાની કામગીરી અંતિમ તબક્કામાં છે.